Predkladacia správa

     Akciová  spoločnosť Baňa  Dolina, Veľký Krtíš  je od 1. 4. 1995 právnym  nástupcom  štátneho   podniku  Baňa  Dolina, Veľký  Krtíš , ktorý vznikol 1. 1. 1993  na základe delimitácie zo š. p. Slovenské uhoľné bane. 

     63  % , t. j. 397 013 akcií   a.s.  Baňa  Dolina patrí  zamestnaneckej a. s. Dolina Veľký Krtíš, 33,82 % akcií ORSIA a.s., o. c. p. Bratislava, 3,18% z pôvodného vlastníctva RIF bolo odpredaných 1.Penzijnej, a.s.

     Organizácia zamestnávala k 31.12.2003 spolu 435 zamestnancov, z toho bolo 275     robotníkov v podzemí, 110 robotníkov na povrchu a 50 TH zamestnancov (k 31.10.2004 zamestnáva celkom 360 zamestnancov). Časť z pôvodných 680 zamestnancov (k 2001, pri začatí útlmu) bola prevedená do novovytvorených dcérskych spoločností Bane Dolina, a.s., zabezpečujúcich niektoré činnosti aj pre  Baňu Dolina, a.s. ( vrtné práce, drevovýroba, autodoprava,...) a časť bola postupne uvoľnená v zmysle zákonníka práce. V priebehu útlmu banskej činnosti a likvidácie bane časť zamestnancov odchádza do dôchodku, nachádza si iné zamestnanie mimo región alebo začína samostatne podnikať. 

     Dňa 31. októbra 2001 vláda SR prijala k materiálu „Útlm banskej činnosti a likvidácia hnedouhoľnej bane v a.s. Baňa Dolina Veľký Krtíš“ uznesenie č. 1037/2001, ktorým súhlasila so začatím útlmu ťažby na Bani Dolina od r. 2002 v zmysle predloženého harmonogramu, upravujúceho postup útlmu a likvidáciu bane.  

     Nadväzne bola dňa 22. 4.2002 podpísaná zmluva o spolupráci č. 8/2002-1000-200 medzi Ministerstvom hospodárstva SR a akcionármi  a.s. Baňa Dolina Veľký Krtíš, upravujúca spôsob účasti štátu na útlme a likvidácii. 

     Počas prebiehajúcich útlmových a likvidačných prác sa čiastočne zmenila situácia na domácom trhu s hnedým, najmä energetickým uhlím a pre produkciu Bane Dolina sa našlo, v dôsledku postupného zvýšenia výhrevnosti ťaženého uhlia,  umiestnenie na trhu. Keďže ekonomické výsledky organizácie zlacňujú aj likvidačné práce, je z hľadiska štátneho rozpočtu výhodné podporiť snahu o vyťaženie aj zvyškových zásob, ktoré by pri pôvodne navrhovanom postupe zostali nevyužité.. Tento aktualizovaný prístup nebude mať vplyv na celkovú dĺžku útlmových a likvidačných prác, prejaví sa však pozitívne v ich výraznom zlacnení a druhotne v trojročnom predĺžení existencie približne 100 pracovných miest  potrebných v regióne s vysokou mierou nezamestnanosti.

     Na Baňu Dolina a.s. sa vzťahuje celý komplex štátnej podpory uhoľného baníctva, vyjadrený najmä dotáciami na hradenie nákladov v dôsledku prekročenia najvyšších prípustných expozícií vzniknutých do r. 1998 a dotácia na sociálne náklady a technické práce súvisiace s útlmom a likvidáciou. Navrhované opatrenia okrem iného potvrdzujú pre zamestnancov Bane Dolina, a.s., ktorých pracovný pomer sa ukončí až v závere útlmových a likvidačných prác, rovnaké sociálne istoty ako v prípade skončenia pracovného pomeru pre nadbytočnosť počas útlmového procesu.

     V zmysle stanoviska Úradu pre štátnu pomoc je uvedená podpora v súlade s pravidlami prijatými v Európskej únii najmä s nariadením č. 1407/2002/EC o štátnej pomoci pre uhoľný priemysel.

     Útlmom banskej činnosti a likvidáciou hnedouhoľnej BaneDolina nedochádza k likvidácii akciovej spoločnosti Baňa Dolina Veľký Krtíš.